Η Χρυσή Αυγή είναι πιθανό να πάρει εκατομμύρια από την κρατική επιχορήγηση που είχε διακοπεί, αν γίνει δεκτή η εισαγγελική πρόταση στη δίκη.

Η εισαγγελέας πρότεινε την Τετάρτη την απαλλαγή από την κατηγορία της εγκληματικής οργάνωσης για τον αρχηγό, τους βουλευτές και τους επικεφαλής των τοπικών οργανώσεων Νίκαιας και Περάματος της Χρυσής Αυγής. Αν αυτή η πρόταση γίνει δεκτή και το δικαστήριο τους απαλλάξει τότε είναι πιθανό η Χρυσή Αυγή να πάρει 8 εκατομμύρια ευρώ.

Πρόκειται για την κρατική επιχορήγηση προς το κόμμα, που είχε ανασταλεί το 2013 με απόφαση της Βουλής. Δύο χρόνια αργότερα, το Συμβούλιο της Επικρατείας έκρινε ότι ήταν σωστή αυτή η απόφαση. Αξίζει να σημειωθεί ότι μόνο για το 2019, η κρατική επιχορήγηση για τη Χρυσή Αυγή είναι 1.660.000 ευρώ.

Ομως, η απόφαση στη δίκη της Χρυσής Αυγής θα πρέπει να είναι τελεσίδικη προκειμένου να δοθεί μαζεμένη η κρατική επιχορήγηση. Αν δηλαδή ασκηθεί έφεση, τότε αυτό θα πάει για αργότερα, σύμφωνα με τον ΑΝΤ1.